钦定古今图书集成/明伦汇编/氏族典/第411卷 > 《廖用贤尚友录》 > 杜铨
## 钦定古今图书集成/明伦汇编/氏族典/第411卷 > 《廖用贤尚友录》 > 杜铨

按《魏书杜铨传》，“铨字士衡，京兆人，晋征南将军预五
世孙也。祖胄，苻坚太尉长史。父嶷，慕容垂秘书监，侨
居赵郡。铨学涉有长者风，被征为中书博士。初，密太
后父豹丧在濮阳，世祖命迎葬于邺，欲取京兆中长
老一人，营护凶事。召见，铨器貌瓌雅，世祖感悦，以为
宗正，令与杜超子道生迎豹丧柩，致葬邺南，铨遂与”
超如亲。超谓铨曰：“既是宗近，何缘复侨居赵郡？”乃延
引同属魏郡焉。迁散骑侍郎，转中书侍郎，赐爵新丰
侯。卒，谥曰宣。